b'\n_START_ARTICLE_\nHenrikas Horodni\xc4\x8dius\n_START_SECTION_\nBiografija\n_START_PARAGRAPH_\nHenrikas Horodni\xc4\x8dius gim\xc4\x97 1906 m. rugs\xc4\x97jo 3 d. Sankt Peterburge, Rusijoje, tarnautojo \xc5\xa1eimoje. Dvi pradines gimnazijos klases baig\xc4\x97 Petrograde. 1918 m. persik\xc4\x97l\xc4\x97 \xc4\xaf Lietuv\xc4\x85 ir mok\xc4\x97si Vilniaus Vytauto Did\xc5\xbeiojo gimnazijoje, kuri\xc4\x85 baig\xc4\x97 1924 m. Tais pa\xc4\x8diais metais buvo \xc4\xafra\xc5\xa1ytas \xc4\xaf Stepono Batoro universiteto Gamtos ir matematikos fakultet\xc4\x85 laisvuoju skaitytoju. 1925 m. i\xc5\xa1laik\xc4\x97 egzaminus lenki\xc5\xa1kam brandos atestatui gauti, o j\xc4\xaf gav\xc4\x99s tapo tikruoju universiteto studentu. Universitet\xc4\x85 baig\xc4\x97 1933 m. ir \xc4\xafgijo filosofijos magistro laipsn\xc4\xaf._NEWLINE_1926\xe2\x80\x931928 m. lietuvi\xc5\xb3 \xc5\xa1vietimo draugijos \xe2\x80\x9eRytas\xe2\x80\x9c mokytoj\xc5\xb3 seminarijoje d\xc4\x97st\xc4\x97 matematik\xc4\x85, o 1928\xe2\x80\x931931 m. ir 1934\xe2\x80\x931940 m. dirbo mokytoju Vytauto Did\xc5\xbeiojo gimnazijoje. 1929\xe2\x80\x931931 m. dirbo Eksperimentin\xc4\x97s fizikos katedros asistento pad\xc4\x97j\xc4\x97ju, 1931\xe2\x80\x931934 m. \xe2\x80\x93 jaunesniuoju asistentu, 1934\xe2\x80\x931940 m. \xe2\x80\x93 vyresniuoju asistentu._NEWLINE_Aktyviai dalyvavo Vilniaus universiteto atk\xc5\xabrimo darbuose. Nuo 1944 m. rugs\xc4\x97jo 1 d. iki 1945 m. spalio dirbo universiteto prorektoriumi \xc5\xabkio reikalams._NEWLINE_1943 m. apgyn\xc4\x97 gamtos filosofijos moksl\xc5\xb3 daktaro disertacij\xc4\x85, 1946 m. \xe2\x80\x93 fizikos ir matematikos moksl\xc5\xb3 kandidato (dabar \xe2\x80\x93 daktaro) disertacij\xc4\x85. 1945\xe2\x80\x931960 m. buvo Vilniaus universiteto Bendrosios fizikos katedros ved\xc4\x97jas. 1945\xe2\x80\x931958 m. buvo Fizikos ir matematikos fakulteto, o 1950\xe2\x80\x931952 m. \xe2\x80\x93 ir Chemijos fakulteto dekanas. Docentas nuo 1940 m., nuo 1945 m. \xe2\x80\x93 profesorius. Nuo pat \xc4\xafk\xc5\xabrimo dirbo Vilniaus universiteto Fizikos fakulteto Kvantin\xc4\x97s elektronikos katedroje._NEWLINE_Nuo 1953 m. buvo pirm\xc5\xb3j\xc5\xb3 Lietuvoje moksleivi\xc5\xb3 fizikos olimpiad\xc5\xb3 organizavimo ir vertinimo komisijos pirmininkas. Aktyviai dalyvavo kuriant \xe2\x80\x9e\xc5\xbdinijos\xe2\x80\x9c draugij\xc4\x85. 1966\xe2\x80\x931976 m. dirbo mokslo laipsni\xc5\xb3 teikimo tarybos pirmininku. 1965\xe2\x80\x931986 m. buvo \xc5\xbeurnalo \xe2\x80\x9eLietuvos fizikos rinkinys\xe2\x80\x9c redakcijos kolegijos narys, 1976\xe2\x80\x931984 m. \xe2\x80\x93 LTE mokslinis konsultantas._NEWLINE_Mir\xc4\x97 1989 m. liepos 19 d. Mol\xc4\x97tuose. Palaidotas Vilniuje, Rokanti\xc5\xa1ki\xc5\xb3 kapin\xc4\x97se.\n_START_SECTION_\nMokslin\xc4\x97 veikla\n_START_PARAGRAPH_\n1930-1936 m. tyr\xc4\x97 kritinius jodo molekul\xc4\x97s potencialus, skystojo bromo fluorescencij\xc4\x85. Nuo 1938 m. prad\xc4\x97jo pagrindin\xc4\x99 mokslinio darbo krypt\xc4\xaf \xe2\x80\x93 temperat\xc5\xabros poveik\xc4\xaf gyvsidabrio rezonansin\xc4\x97s linijos sl\xc4\x97giniam i\xc5\xa1plitimui, pirmuosius darbus 1938 ir 1939 m. paskelb\xc4\x97 \xc5\xbeurnale \xe2\x80\x9eNature\xe2\x80\x9c. V\xc4\x97liau tyr\xc4\x97 sl\xc4\x97gini\xc5\xb3 rei\xc5\xa1kini\xc5\xb3 poveik\xc4\xaf povandenin\xc4\x97s Cd kibirk\xc5\xa1ties spektro linijoms, spektroskopiniais metodais tyr\xc4\x97 dirvo\xc5\xbeemio elementus.'